Source: https://www.juridice.ro/293196/intrebare-preliminara-cu-privire-la-tva.html
Timestamp: 2019-03-19 10:22:50+00:00

Document:
JURIDICE.ro » Întrebare preliminară cu privire la TVA
Întrebare preliminară cu privire la TVA
22.11.2013 | Mihaela MAZILU-BABEL
Judecătorul bulgar solicită lămuriri în materia fiscalității-taxă pe valoare adăugată în cazul achizițiilor intracomunitare de bunuri de către o persoană neimpozabilă. (C-492/13 Traum)
1. scutirea livrărilor de bunuri
2. lipsa calității de „persoană înregistrată în scopuri de TVA” a dobânditorului
3. indicarea acestui fapt în sistemul de informații al Uniunii abia după livrarea bunurilor
4. obligația vânzătorului, potrivit practicii administrative și jurisprudenței, de a proba autenticitatea semnăturii dobânditorului sau a reprezentantului său
5. principiile neutralității fiscale, proporționalității și încrederii legitime și efectul direct.
Dispoziții incidente: articolul 20 și articolul 138 alineatul (1) coroborat cu articolul 139 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
„Achiziție intracomunitară de bunuri” înseamnă obținerea dreptului de a dispune, ca și un proprietar, de bunuri mobile corporale expediate sau transportate către persoana care achiziționează aceste bunuri, de către furnizor, sau de către persoana care achiziționează bunurile sau în numele acestora, într-un alt stat membru decât cel in care a început expedierea sau transportul bunurilor.
Atunci când bunurile achiziționate de o persoană juridică neimpozabilă sunt expediate sau transportate dintr-un teritoriu terț sau dintr-o țară terță și importate de persoana juridică neimpozabilă respectivă într-un alt stat membru decât cel în care este se încheie expedierea sau transportul, se consideră că bunurile au fost expediate sau transportate din statul membru de import. Statul membru respectiv acordă importatorului desemnat sau recunoscut în temeiul articolului 201 ca persoană obligată la plata TVA, o rambursare a TVA achitate pentru importul bunurilor, cu condiția ca importatorul să facă dovada faptului că achiziția sa a fost supusă TVA în statul membru în care se încheie expedierea sau transportul bunurilor.
Articolul 138 (extras)
(1) Statele membre scutesc livrarea de bunuri expediate sau transportate către o destinație aflată în afara teritoriului lor respectiv, dar în cadrul Comunității, de către vânzător sau persoana care achiziționează bunurile sau în numele acestora, pentru o altă persoană impozabilă sau pentru o persoană juridică neimpozabilă care acționează ca atare într-un alt stat membru decât cel în care începe expedierea sau transportul bunurilor.
Articolul 139 (extras)
(1) Scutirea prevăzută la articolul 138 alineatul (1) nu se aplică livrării de bunuri efectuate de persoane impozabile care beneficiază de scutirea pentru întreprinderi mici prevăzută la articolele 282-292.
Scutirea respectivă nu se aplică nici livrării de bunuri către persoanele impozabile sau persoanele juridice neimpozabile ale căror achiziții intracomunitare de bunuri nu se supun TVA în temeiul articolului 3 alineatul (1).
Aflaţi mai mult despre achizițiilor intracomunitare, bunuri, materia fiscalității-taxă pe valoare adăugată, Mihaela Mazilu-Babel, persoană neimpozabilă
Până acum a fost scris un singur comentariu cu privire la articolul “Întrebare preliminară cu privire la TVA”
09.10.2014 la 13:15
Curtea a statuat:
1) Articolul 138 alineatul (1) și articolul 139 alineatul (1) al doilea paragraf din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată, astfel cum a fost modificată prin Directiva 2010/88/UE a Consiliului din 7 decembrie 2010, trebuie interpretate în sensul că se opun ca, în împrejurări precum cele în discuție în litigiul principal, administrația financiară dintr‑un stat membru să refuze beneficiul dreptului la scutirea de taxa pe valoarea adăugată pentru o livrare intracomunitară pentru motivul că persoana care a achiziționat bunurile nu era identificată în scopuri de taxă pe valoarea adăugată în alt stat membru și că furnizorul nu a demonstrat nici autenticitatea semnăturii care figurează pe documentele prezentate în susținerea declarației sale de livrare pretins scutită, nici puterea de reprezentare a persoanei care a semnat aceste documente în numele persoanei care a achiziționat bunurile, în condițiile în care dovezile justificative ale dreptului de scutire prezentate de furnizor în susținerea declarației sale erau conforme cu lista documentelor care trebuie prezentate respectivei administrații, stabilită de dreptul național, și au fost acceptate inițial de aceasta ca dovezi justificative, aspect a cărui verificare este de competența instanței de trimitere.
2) Articolul 138 alineatul (1) din Directiva 2006/112, astfel cum a fost modificată prin Directiva 2010/88, trebuie interpretat în sensul că are efect direct, astfel încât poate fi invocat de persoanele impozabile în fața instanțelor naționale împotriva statului în vederea obținerii unei scutiri de taxa pe valoarea adăugată pentru o livrare intracomunitară.

References: articolul 20
 articolul 138
 articolul 139

Articolul 138

Articolul 139
 articolul 138
 Articolul 138
 articolul 139
 Articolul 138